
RELACION 

PËR
PROJEKTVENDIMIN 
“PËR MIRATIMIN E PLANIT KOMBËTAR TË VEPRIMIT PËR TRANSPARENCËN DHE PROPORCIONALITETIN E KRITEREVE PËR USHTRIMIN E PROFESIONEVE TË RREGULLUARA (NË ZBATIM TË NENIT 59 TË DIREKTIVËS 2005/36/KE)”

I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Ky projektakt synon miratimin formal të Planit Kombëtar të Veprimit për Transparencën dhe Proporcionalitetin e Kritereve për Ushtrimin e Profesioneve të Rregulluara (në vijim “Plani Kombëtar i Veprimit” ose “PKV-ja”), si instrumenti kryesor zbatues për përmbushjen e detyrimeve që rrjedhin nga neni 59 i Direktivës 2005/36/KE “Për njohjen e kualifikimeve profesionale”, e ndryshuar, dhe nga Direktiva (BE) 2018/958 “Për testin e proporcionalitetit” dhe Planit të Punës për Kriteret Përmbyllëse, Grupkapitulli 2 “Tregu i Brendshëm”, Kapitulli 3 “E drejta e vendosjes dhe liria për të ofruar shërbime”, projektakt lidhet drejtpërdrejt me kriterin përmbyllës sipas të cilit:
“Shqipëria ka miratuar dhe i ka paraqitur Komisionit Europian një listë të profesioneve të rregulluara në kuptim të acquis përkatës të Bashkimit Europian, duke specifikuar aktivitetet që mbulohen nga secili profesion, si dhe justifikimet përkatëse mbi rregullimin e tyre.”
Ky kriter parashikon si rezultat përgatitjen dhe komunikimin pranë Komisionit Europian të listës së profesioneve të rregulluara, në kuptim të Direktivës 2005/36/EC, të ndryshuar, nenit 59.
Masat e parashikuara për përgatitjen, miratimin dhe publikimin e listës kombëtare të profesioneve të rregulluara lidhen me:
1. Identifikimin e të gjitha profesioneve të rregulluara me ligj ose praktikë administrative, të cilat kërkojnë kualifikime specifike për aksesin në profesion ose ushtrimin e tij; 
2. Përcaktimin, për secilin profesion, të aktiviteteve të rezervuara ose titujve të mbrojtur, fushës së këtyre aktiviteteve, si dhe akteve ligjore që mbështesin rregullimin e tyre; 
3. Kryerjen e vlerësimit të proporcionalitetit për secilin rregullim, duke argumentuar nevojën e rregullimit dhe nëse ai përbën mjetin më pak kufizues të mundshëm; 
4. Përpilimin dhe miratimin e listës kombëtare të profesioneve të rregulluara, si dhe dërgimin zyrtar të saj pranë Komisionit Europian, në përputhje me nenin 59, pikat 1–3, të Direktivës 2005/36/EC; 
5. Garantimin që kjo listë të jetë publikisht e aksesueshme dhe të përditësohet rregullisht. 
Në këtë kuadër, masat e parashikuara në Planin e Punës për Kriteret Përmbyllëse janë zbatuar përmes një metodologjie të hartuar nga Ministria e Arsimit, me mbështetjen e projektit “Support to Accession Negotiations in Economic Chapters of the Acquis” (SANECA II), GIZ. Ky proces është materializuar në hartimin e Planit Kombëtar të Veprimit, i cili shërben si instrumenti kryesor për identifikimin, analizimin, justifikimin dhe përditësimin e listës kombëtare të profesioneve të rregulluara, i cili miratohet me këtë projektakt.
Në vijim të sa më sipër, objektivat kryesore të projektakt janë:
· përafrimi i kuadrit ligjor dhe institucional kombëtar me acquis-in e BE-së në fushën e profesioneve të rregulluara dhe njohjes së kualifikimeve profesionale;
· garantimi i parimeve të mosdiskriminimit, transparencës dhe proporcionalitetit në rregullimin e aksesit dhe ushtrimit të profesioneve të rregulluara;
· identifikimi sistematik dhe konsolidimi i listës kombëtare të 323 profesioneve të rregulluara, të shtrira në 11 autoritete rregullatore qendrore, si bazë e qëndrueshme për monitorimin dhe raportimin pranë Komisionit Evropian;
· vendosja e procedurave të standardizuara për njohjen e kualifikimeve të huaja, për ofrimin e përkohshëm dhe rastësor të shërbimeve, si dhe për kontrollin paraprak në rastet e justifikuara nga interesi publik;
· krijimi dhe konsolidimi i bazës kombëtare elektronike të profesioneve të rregulluara, si pikë e vetme informacioni për qytetarët, profesionistët dhe institucionet;
· përcaktimi i përgjegjësive institucionale, afateve, treguesve të performancës dhe mekanizmave të monitorimit, raportimit e rishikimit periodik.
Ky proces lidhet ngushtësisht edhe me projektligjin “Për njohjen e kualifikimeve profesionale të fituara në shtetet anëtare të Bashkimit Evropian, Zonës Ekonomike Evropiane dhe Konfederatës së Zvicrës, si dhe për vlerësimin e proporcionalitetit të rregullave për aksesin dhe ushtrimin e profesioneve të rregulluara në Republikën e Shqipërisë” (Projektligji NJKP), i cili transpozon Direktivën 2005/36/KE dhe Direktivën (BE) 2018/958.

Në këtë kuptim, Plani Kombëtar i Veprimit hartohet edhe si instrument zbatues dhe koordinues i kuadrit të ri ligjor, duke siguruar që detyrimet e parashikuara në projektligj të operacionalizohen në mënyrë të unifikuar në të gjithë sektorët e prekur. Miratimi i PKV-së mundëson zbatimin praktik të masave për identifikimin, përditësimin, publikimin dhe raportimin e listës kombëtare të profesioneve të rregulluara pranë Komisionit Evropian.


II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE DHE DOKUMENTET E TJERA STRATEGJIKE

Projektakti është në përputhje të plotë me programin politik të Këshillit të Ministrave, të miratuar me vendimin e Kuvendit nr. 68/2021 “Për miratimin e përbërjes dhe programit politik të Këshillit të Ministrave”, në funksion të përmbushjes së angazhimeve që lidhen me avancimin e procesit të integrimit evropian, forcimin e funksionimit të tregut të brendshëm, modernizimin e administratës publike, digjitalizimin e shërbimeve dhe përafrimin e legjislacionit kombëtar me acquis-in e Bashkimit Evropian në fushën e njohjes së kualifikimeve profesionale dhe profesioneve të rregulluara. 
Ky projektakt është gjithashtu në përputhje me Strategjinë Kombëtare për Zhvillim dhe Integrim Evropian 2022–2030, të miratuar me vendimin nr. 88, datë 22.2.2023, “Për miratimin e Strategjisë Kombëtare për Zhvillim dhe Integrim Evropian 2022–2030”, në funksion të objektivave strategjikë për forcimin e kapaciteteve institucionale në procesin e integrimit evropian, garantimin e lirive ekonomike dhe profesionale, përmirësimin e klimës rregullatore dhe administrative, rritjen e transparencës institucionale, si dhe harmonizimin gradual të kuadrit ligjor dhe institucional kombëtar me standardet dhe acquis-in e Bashkimit Evropian në kuadër të Grupkapitullit 2 “Tregu i Brendshëm”. 

Projektvendimi nuk është pjesë e programit të përgjithshëm analitik të projektakteve për Ministrinë e Arsimit dhe Sportit për t’u miratuar në vitin 2025, në zbatim të vendimit nr. 818, datë 26.12.2024, të Këshillit të Ministrave “Për miratimin e programit të përgjithshëm analitik të projektakteve që do të paraqiten për shqyrtim në Këshillin e Ministrave gjatë vitit 2025”, është detyrim në zbatim të Planit të Punës për Kriteret Përmbyllëse, Grupkapitulli 2 “Tregu i Brendshëm”, Kapitulli 3 “E drejta e vendosjes dhe liria për të ofruar shërbime”.


III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Projektakti “Për miratimin e Planit Kombëtar të Veprimit për Transparencën dhe Proporcionalitetin e Kritereve për Ushtrimin e Profesioneve të Rregulluara (në zbatim të nenit 59 të Direktivës 2005/36/KE)” synon krijimin e një kuadri të koordinuar kombëtar për identifikimin, analizimin, rishikimin dhe raportimin e profesioneve të rregulluara, në përputhje me acquis të Bashkimit Evropian dhe detyrimet që rrjedhin nga procesi i integrimit evropian.

Projektakti përbën instrumentin kryesor zbatues për përmbushjen e detyrimeve që rrjedhin nga neni 59 i Direktivës 2005/36/KE “Për njohjen e kualifikimeve profesionale”, i ndryshuar, si dhe nga Direktiva (BE) 2018/958 “Për testin e proporcionalitetit”, duke siguruar harmonizimin gradual të kuadrit kombëtar me standardet e Bashkimit Evropian në fushën e profesioneve të rregulluara.

Në kuadër të Planit të Punës për Kriteret Përmbyllëse, Grupkapitulli 2 “Tregu i Brendshëm”, Kapitulli 3 “E drejta e vendosjes dhe liria për të ofruar shërbime”, projektakti lidhet drejtpërdrejt me kriterin përmbyllës sipas të cilit Shqipëria duhet të miratojë dhe t’i paraqesë Komisionit Evropian listën kombëtare të profesioneve të rregulluara, duke specifikuar aktivitetet e mbuluara dhe justifikimet përkatëse mbi rregullimin e tyre.

Në këtë kuadër, projektakti adreson disa problematika ekzistuese në sistemin kombëtar të rregullimit të profesioneve. Aktualisht, kuadri sektorial paraqitet i fragmentuar ndërmjet institucioneve dhe autoriteteve rregullatore, me mungesë të një baze të unifikuar kombëtare të profesioneve të rregulluara, mungesë standardizimi të procedurave të njohjes së kualifikimeve profesionale, si dhe mungesë të mekanizmave të konsoliduar për vlerësimin e proporcionalitetit të kufizimeve që aplikohen për aksesin dhe ushtrimin e profesioneve. Gjithashtu, nuk ekziston një mekanizëm horizontal dhe i koordinuar për raportimin periodik ndaj Komisionit Evropian dhe për përditësimin sistematik të informacionit mbi profesionet e rregulluara.

Projektakti synon të adresojë këto problematika përmes krijimit të një kuadri të standardizuar për identifikimin e profesioneve të rregulluara, përcaktimin e aktiviteteve të rezervuara, analizimin e bazës ligjore të rregullimit të tyre, si dhe kryerjen e testit të proporcionalitetit në përputhje me Direktivën (BE) 2018/958. Në këtë drejtim, Plani Kombëtar i Veprimit përfshin masa konkrete për inventarizimin dhe konsolidimin e listës kombëtare të 323 profesioneve të rregulluara, të shpërndara në 11 autoritete rregullatore qendrore, si dhe për krijimin e bazës kombëtare elektronike të profesioneve të rregulluara.

Njëkohësisht, projektakti krijon bazën institucionale për koordinimin ndërinstitucional, duke përcaktuar Ministrinë e Arsimit në rolin e Koordinatorit Kombëtar për monitorimin, raportimin dhe përditësimin e bazës kombëtare të të dhënave të profesioneve të rregulluara. Gjithashtu, ai përcakton përgjegjësitë e institucioneve zbatuese, mekanizmat e monitorimit dhe rishikimit periodik të Planit Kombëtar të Veprimit.

Projektakti sjell një sërë përparësish në planin ligjor, institucional dhe administrativ. Në radhë të parë, ai mundëson përafrimin e kuadrit kombëtar me acquis-in e Bashkimit Evropian në fushën e njohjes së kualifikimeve profesionale dhe funksionimit të tregut të brendshëm. Gjithashtu, ai garanton respektimin e parimeve të transparencës, proporcionalitetit dhe mosdiskriminimit në rregullimin e profesioneve të rregulluara, duke kontribuar në rritjen e sigurisë juridike dhe parashikueshmërisë për profesionistët vendas dhe të huaj.

Në aspektin administrativ dhe institucional, zbatimi i projektaktit pritet të sjellë standardizimin e procedurave administrative për profesionet e rregulluara, përmirësimin e koordinimit ndërinstitucional, forcimin e kapaciteteve raportuese ndaj Komisionit Evropian dhe rritjen e transparencës për qytetarët dhe profesionistët përmes aksesit publik në bazën kombëtare elektronike të profesioneve të rregulluara. Gjithashtu, projektakti pritet të kontribuojë në uljen e barrës administrative dhe në digjitalizimin gradual të procedurave të aksesit dhe ushtrimit të profesioneve.

Nga pikëpamja e integrimit evropian, projektakti përbën një hap të rëndësishëm drejt përmbushjes së kritereve përmbyllëse të Kapitullit 3 të negociatave dhe krijon bazën e nevojshme për raportimin sistematik dhe të standardizuar pranë Komisionit Evropian mbi profesionet e rregulluara në Republikën e Shqipërisë.

IV. VLERËSIMI I LIGJSHMËRISË, KUSHTETUETSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Projektakti është hartuar në mbështetje të nenit 100 të Kushtetutës së Republikës së Shqipërisë, që përcakton kompetencat e Këshillit të Ministrave për të miratuar akte normative dhe individuale për zbatimin e politikave shtetërore. Plani Kombëtar i Veprimit përbën një instrument zbatues të politikave qeverisëse në fushën e integrimit evropian, modernizimit institucional dhe garantimit të lirive themelore ekonomike.
Projektakti respekton parimet kushtetuese të barazisë para ligjit (neni 18), lirisë së veprimtarisë ekonomike (neni 11), si dhe të drejtës për t’u marrë me veprimtari dhe për të ushtruar profesion që e zgjedh lirisht dhe të lejuar nga ligji (neni 49).
Projektakti është hartuar në përputhje me:
1. Ligjin nr. 9000, datë 30.1.2003, “Për organizimin dhe funksionimin e Këshillit të Ministrave”, që përcakton bazën procedurale për miratimin e akteve të Këshillit të Ministrave;
1. Ligjin nr. 10 171, datë 22.10.2009, “Për profesionet e rregulluara në Republikën e Shqipërisë”, të ndryshuar, që përbën kuadrin kombëtar bazë të rregullimit të profesioneve;
1. Ligjin nr. 119/2014, “Për të drejtën e informimit”, që garanton transparencën e informacionit publik;
1. Ligjin nr. 146/2014, “Për njoftimin dhe konsultimin publik”, mbi bazën e të cilit është zhvilluar konsultimi me palët e interesit;
1. Ligjin nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, lidhur me efektet financiare të projektaktit.

Projektakti nuk bie ndesh me asnjë akt ligjor në fuqi. Përkundrazi, ai krijon kornizën horizontale për harmonizimin e akteve sektoriale me acquis-in e BE-së, sipas afateve të përcaktuara në Tabelën e Masave.

Projektakti përbën hapin kryesor zbatues për përafrimin me:
1. Direktivën 2005/36/KE “Për njohjen e kualifikimeve profesionale”, të ndryshuar, veçanërisht me nenin 59 të saj, që kërkon nga shtetet anëtare identifikimin sistematik të profesioneve të rregulluara, publikimin e kushteve të aksesit dhe rishikimin periodik të kufizimeve mbi bazën e parimeve të mosdiskriminimit, justifikimit nga interesi publik dhe proporcionalitetit;
1. Direktivën (BE) 2018/958 “Për testin e proporcionalitetit përpara miratimit të rregullimeve të reja për profesionet”, që vendos detyrimin për vlerësim ex ante dhe rishikim periodik të çdo mase që kufizon hyrjen ose ushtrimin e një profesioni;
1. Direktivën 2006/123/KE “Për shërbimet në tregun e brendshëm”, që rregullon kushtet e përgjithshme për akses dhe ushtrim të aktiviteteve të shërbimeve;
1. Nenin 51 të Traktatit për Funksionimin e Bashkimit Evropian (TFBE), që përbën përjashtim të ngushtë nga liria e vendosjes dhe ofrimit të shërbimeve për funksionet që përbëjnë ushtrim të drejtpërdrejtë të autoritetit publik;
1. Akteve sektoriale të BE-së për profesionet e veçanta, si Direktiva 98/5/KE (avokati), Direktiva 2006/43/KE (auditimi ligjor), Direktiva (BE) 2022/993 (detarët), Direktiva (BE) 2022/2561 (CAP për transportin rrugor), Rregullorja (BE) 2018/1139 (aviacioni civil) dhe të tjera.

V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)

Shkalla e përafrimit me acquis-in vlerësohet si “e pjesshme” në momentin aktual, ndërsa miratimi dhe zbatimi i Planit Kombëtar të Veprimit synon të arrijë “përafrim të plotë” deri në fund të vitit 2027 për ndryshimet rregullatore parësore, dhe deri në fund të vitit 2030 për konsolidimin e mekanizmave administrativë të zbatimit, raportimit dhe rishikimit periodik.

VI. PËRMBLEDHJE SHPJEGUESE E PËRMBAJTJES SË PROJETAKTIT

[bookmark: _Hlk201573008]Projektvendimi ““Për miratimin e Planit Kombëtar të Veprimit për transparencën dhe proporcionalitetin e kritereve për ushtrimin e profesioneve të rregulluara (në zbatim të nenit 59 të Direktivës 2005/36/KE)” përbëhet si më poshtë vijon:

Pika 1 miraton Planin Kombëtar të Veprimit, dokumentin substancial që përmban analizën e kuadrit aktual rregullator, masat konkrete për përafrim dhe afatet e zbatimit. Bashkëlidhur projektvendimit janë: Plani i bashkëlidhur përmban gjashtë krerë (Hyrje; Metodologjia; Plani i Veprimit për ndryshimet rregullatore; Zbatimi dhe Monitorimi; Përfundime; Plani Kombëtar i Veprimit — Tabela e Masave) dhe gjashtë anekse (lista shteruese e 323 profesioneve të rregulluara; lista e programeve të rregulluara të AFP-së sipas nenit 11(c)(ii); lista e profesioneve objekt kontrolli paraprak sipas nenit 7(4); lista e profesioneve që i nënshtrohen kriterit të shtetësisë sipas nenit 51 TFBE; lista e autoriteteve rregullatore; lista e profesioneve me kriter shtetësie objekt ndryshimi).

Pika 2 cakton Ministrinë e Arsimit në cilësinë e Koordinatorit Kombëtar, të ngarkuar me ndjekjen, monitorimin, raportimin dhe përditësimin e bazës kombëtare të të dhënave.

Pika 3 parashikon rishikimin periodik (jo më pak se një herë në dy vjet) të Planit Kombëtar të Veprimit.

Pika 4 ngarkon institucionet zbatuese (11 autoritete rregullatore qendrore, autoritetet rregullatore të specializuara, dhomat profesionale dhe urdhrat profesionalë) për ndjekjen dhe zbatimin e vendimit, secili sipas fushës së përgjegjësisë.

VII. INSTITUCIONET DHE ORGANET QË NGARKOHEN PËR ZBATIMIN E AKTIT

Institucionet përgjegjëse që ngarkohen për zbatimin e këtij akti janë Ministria e Arsimit, Ministria e Drejtësisë, Ministria e Punëve të Brendshme, Ministria e Shëndetësisë dhe Mbrojtjes Sociale, Ministria e Bujqësisë dhe Zhvillimit Rural, Ministria e Mjedisit, Ministria e Infrastrukturës dhe Energjisë, Ministria e Turizmit, Kulturës dhe Sporteve, Ministria e Ekonomisë dhe Inovacionit, Ministria e Financave, Autoriteti i Mbikëqyrjes Financiare, autoritetet rregullatore përkatëse, dhomat profesionale dhe urdhrat profesionalë, secili sipas fushës së përgjegjësisë, për ndjekjen dhe zbatimin e këtij vendimi.

VIII. PERSONAT DHE INSTITUCIONET QË KANË KONTRIBUUAR NË HARTIMIN E PROJEKTAKTIT

Plani Kombëtar i Veprimit është hartuar nga Ministria e Arsimit, në cilësinë e koordinatorit kombëtar, përmes një procesi gjithëpërfshirës të bashkë-hartimit me 77 autoritete rregullatore, ministri linje, institucione të pavarura, dhoma dhe urdhra profesionalë.
Procesi është mbështetur teknikisht nga Projekti i GIZ “Support to Accession Negotiations in Economic Chapters of the Acquis” (SANECA II), i cili ka mbështetur Ministrinë e Arsimit në zhvillimin e metodologjisë, koordinimin ndërinstitucional dhe analizën e profesioneve të rregulluara.
Konsultimi institucional ka përfshirë takime teknike dhe sesione validimi gjatë periudhës gusht–tetor 2025, gjatë të cilave autoritetet kompetente kanë plotësuar tre instrumente standarde:
1. Instrumenti 1 — për transparencën dhe identifikimin e profesioneve të rregulluara;
1. Instrumenti 2 — për inventarizimin e kërkesave rregullatore për akses dhe ushtrim;
1. Instrumenti 3 — për vlerësimin e proporcionalitetit, sipas Direktivës (BE) 2018/958.

XI. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Ky projektvendim nuk parashikon efekte buxhetore shtesë për Buxhetin e Shtetit.

